داد ءِ شاری ءُ آجز ءِ زیبلُکّ ءِ نام ءَ
او لیمَلو او لیمَلو
 او مھبلو او مھبلو
 تو شانتلے نَپر بہ کن
 کپوت کْوھنیں کاسدے
 کپوت پیر ءُ آجز انت
 کرناں کاسدی کناں
 ءُ سرجناں
 برے چو ملا پازل ءَ
 من مند ءِ باگیں ڈلسراں روان کتگ
 برے آ اِزّت ءَ وتی پہ مھرک ءَ روان کتگ
 برے آ مستیں توکل ءَ پہ سمّو ءَ زراں کتگ
 کپوت بَزّگ آجز انت
 برو تو بامگواھے ءَ
 شاری ءَ اوں پاد بہ کن
 زیبلک ءَ زیر گوں
 باندا بامگواھے ءَ
 رویں پَپکّ چینی ءَ
 پہ اوسپانی ءَ رویں
 َ آ جاڑیں گُوش ءِ ساھگ ءَ دُچار کپ ایں
 رویں آ شھر ءَ ناکو ءِ
 پَپُک چن ایں
 اود ءَ وھدے سر بہ اِت
 نند اِت امب ءِ ساھگ ءَ
 سرد آپ ءِ نیمگ ءَ
 کُلی چری چری کن انت
 نود سباہ ءِ زیمر ءِ
 گوں کندگی ءَ سوھویں
 بگوش تو شاری ءَ گلیں
 کہ داد مرچاں بے ترا
 ابیتکیں گار اِنت جنگل ءَ
 سوار اِنت گوات ءِ مرکب ءَ
 کلوہ روان گوں دیگر ءَ
 تئی نام ءَ لِکّ اِیت تاکے ءَ
 گوں سھب ءِ کوش ءَ بال دنت
 برے بَجن من مندراں
 برے وتی گس ءِ دپ ءَ
 یک چیپوے اوں روک کنت
 ءُ کْوھنیں اکسے ایر کنت
 داد مرچاں بے تب انت
 من زاناں گورجتگ تئی
 زھیر ءُ زپتیں انگراں
 یا نوکیں شاری ءِ گماں
 بلے اے راز کیپے ءِ
 شیشگے ءَ بند کنت
 من وت نہ زاناں پرچے ءَ
 چو سنگے ءَ بے ھاجتیں
 تلارے مِک انت یکَّش ءَ
 من ءَ ھمے گُمان بیت
 تئی زھیر ءِ شنگریں
 برپ بستگیں گماں
 کہ داد مئے وڑی نہ انت
 چو بگش تو شاری ءَ
 پہ داد ءَ ھالے راہ بدے
 یا گواچی یے پہ کور بھائیں زینت ءَ
 تو چوش مہ کن
 ھما اِنت تو یلہ کتگ
 شپکدگ پہ منزل ءَ
 گار اِنت ءُ شُھازی انت
 تاسیں دید ءِ گندگ ءَ
 دْروھاپے ءَ کہ تلوس ایت
 کوش ءِ بندیں انگراں
 شپ تھارین زندے ءِ
 شپ تھاریں زندے ءِ
 نوں دیما زیبل ءَ بہ کن
 بگوش تو چوش زیبل ءَ
 مجید دیر انت آجز انت
 تئی زھیراں تراولیں
 تئی گماں بے موسمیں
 برے آ نشتگ جنگلاں
 شیشگانی آپ وارت
 زھیر کچ ءُ کیل کنت
 برے کھیر ءِ بنڈی ءَ
 زگالیں دیدگاں وتی
 کنت ارجان دوتے ءِ
 درد ءُ رنجاں کم کنت
 برے موالیں ٹولیاں
 شھداں زھر ءُ تام کنت
 من انچو مرچاں اشکتہ
 کہ مرچاں بھرن ءَ گلیں
 زھیر ءُ اَرس ھور کنت
 گمانی شیشگیں لداں
 چو منجلے ءَ جوش وارت
 زر ایت پہ ترا مدام
 گوش ایت منی میار چے ؟
 گوش ایت منی چے اِنت ھتا؟
 بگوش تو اے وڑ ءَ مہ کن
 او زیبلک
 کلوھاں بند چادر ءَ
 کپوتے ءِ گورا بدے
 روان بہ کن
 اناں.! اے وڑ ءَ مہ کن
 کپوت بَزگ آجز انت
 کلوھاں گوات ءِ چادر ءَ
 بہ بند برز ءَ بال بدے
 گوں سھب ءِ سارتیں وشبوھاں
 روان بہ کن
 بلے تو آجز ءَ کدی
 دل ءِ دیار ءَ در مہ کن
 دل ءِ دیار ءَ در مہ کن
گپور درملکی